Christian Lund Jepsen (V), 2003-11-13:
Vedrørende de to lovforslag, vi nu skal behandle, vil jeg da ikke lægge skjul på, at de er af den slags, som jeg ikke nødvendigvis er alt for begejstret for at skulle gennemføre, men hvor vi må acceptere, at det er nødvendigt af hensyn til den internationale udvikling, der er sket, og fordi en international aftale er nødvendig af hensyn til dansk skibstrafik. Den 11. september forandrede på mange måder verden, og selv om eksemplerne på terror til søs indtil nu kun har været få, synes jeg, det er gode forslag, sådan at vi kan få nogle internationale aftaler på plads.
Først vil jeg omtale L 49, som skal give hjemmel til at gennemføre de nødvendige ændringer i den internationale konvention om sikkerhed for menneskeliv til søs, SOLAS.
Venstre kan tilslutte sig, at Folketinget efter grundlovens § 19 giver sit samtykke til, at regeringen tiltræder konventionsændringerne i SOLAS og tilslutter Danmark til den nye International Ship and Port Facility Security Code.
Jeg skal ikke gennemgå alt, hvad de nye regler medfører, men alene understrege vigtigheden af, at disse regler kommer til at gælde overalt i den internationale skibstrafik, således at det ikke medfører en konkurrenceforvridning landene imellem.
Venstre finder det også ganske vigtigt, at regeringen bruger mulighederne i de nye regler for at indgå bilaterale aftaler om alternative sikkerhedsregler for trafik mellem stater med kort overfartstid.
Og som det fremgår af bemærkningerne, er regeringen jo godt i gang med det.
Venstre ser også frem til, at der sammen med erhvervet findes en god og enkel løsning på spørgsmålet om identifikationsdokumenter og søfartsbøger for søfolkene.
Jeg er ikke i tvivl om, at de nye regler vil forebygge terrorhandlinger, men de kan næppe helt forhindre muligheden for terror.
Men vi har også en pligt til at forebygge og hindre terror, hvor det er muligt.
Specielt interessant finder jeg det, at der indføres et automatisk identifikationssystem, og jeg synes da også, man skal se på, om det, når det nu alligevel indføres, også kan bruges i andre sammenhænge, f.eks. når man skal finde frem til, hvem der forurener vore farvande.
Men vi skal naturligvis være opmærksomme på, om det også kan betyde en dårligere konkurrence med andre transportformer. Vi finder det meget fornuftigt, at indberetningsordningen vedrørende de såkaldte tæt på-situationer er blevet udskudt, og ser frem til, at der findes en hensigtsmæssig og administrerbar ordning i samarbejde med erhvervet.
L 46 drejer sig om sikkerhed i havne.
Der er for os ingen tvivl om, at det er på sin plads at se på sikkerhedsforholdene i havnene.
Havne ligger jo ofte i tætbefolkede områder, og der kan jo gemmes mangt og meget i en eller måske flere containere eller måske i et helt skib.
Når det drejer sig om havne, er det også en fordel, at der indføres internationale regler for sikkerhed; kun dette kan forhindre konkurrenceforvridning mellem landene.
Men jeg vil godt på det her område understrege vigtigheden af, at også andre lande følger de regler, der nu er indført, og at det ikke kun er Danmark og nogle få andre lande, der ender med at påføre havneerhvervene flere udgifter.
De regler, der indføres, ser ud til at være tilstrækkelig fleksible - så fleksible, at alle slags havne gerne skulle kunne leve op til regelsættet.
Jeg kan af bemærkningerne se, at Trafikministeriet er meget opmærksom på de muligheder, der er for en fleksibel administration.
Det finder vi meget vigtigt.
Det vil uden tvivl medføre en del ekstra omkostninger at skulle leve op til reglerne, og jeg finder det vigtigt, at de administreres således, at man i de enkelte havne også kan se det fornuftige i de tiltag, som alle ifølge høringssvarene hilser velkommen.
Venstre kan også støtte de øvrige justeringer af havneloven, som er taget med i lovforslaget.
Venstre vil gerne medvirke til, at vi får lovforslagene hurtigt igennem udvalgene, således at regeringen kan acceptere konventionsændringerne inden udgangen af dette år.
Jeg skal meddele, at Det Konservative Folkeparti også kan støtte de to forslag og vil medvirke til, at vi får dem hurtigt igennem Tinget.